《同超然无尘饭柏林寺分题得柏字》
宋代·释德洪

沙村宿雨馀，炊烟淡寒色。山墟蚕市休，野饭渔舟隔。

忽逢柳际门，知有道人宅。扣扉山答响，童子出迎客。

空庭竟何有，冻死千岁柏。钟鸣食时至，老僧揖就席。

香粳定宿舂，露葵应晓摘。羌饥一饭美，何啻万钱直。

风轩纳山翠，引手扪石壁。爱此玉崔嵬，岁久自崩拆。

下有洄涡泉，甘凉冰齿颊。勿轻一脉微，去涨万顷泽。

吾行无疾徐，住佳去亦得。欲收有声画，绝景为摹刻。

兴来勿复缓，转顾成陈迹。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。